Vinden får det til at føles bidende koldt hele dagen.

Hvis man stadig mangler at få sig et snedække udenfor, så er der en ganske god mulighed for lige netop det i dag. Et lille lavtryk løber nemlig forbi landet i løbet af onsdagen og forventes at give en del snebyger hen over det meste af landet dagen igennem. Her fra morgenstunden er det særligt den sydlige del af Jylland, der oplever en del snebyger, hvor der i løbet af natten og de tidlige morgentimer er faldet flere centimeter sne. Ud over dagens mange snebyger er der udsigt til en dag med mulighed for lidt eller nogen solskin, mens temperaturen generelt vil ligge omkring frysepunktet. En frisk vind fra sydvest vil dog få det til at føles bidende koldt. Hele dagen skal man være opmærksom på is- og sneglatte veje. Her er der bedst chance for snebyger I morgentimerne er det især de sydlige landsdele som Sydjylland og Fyn, som kan se frem til en del spredte snebyger. Som morgenen og formiddagen skrider frem vil snebygerne efterhånden brede sig mod øst, mens det nordlige Jylland også kan se frem til en portion sne. Dermed er det formentlig kun dele af Midtjylland, Østjylland og Bornholm, der er helt snefri den første del af dagen. Der hænger en del skyer over landet i dag, men stedvis er der mulighed for, at solen kan skinne igennem skydækket. Bedst chance for solskin finder man over Djursland, Lolland, Falster, Møn og Bornholm. Sne mod vest Til eftermiddag er der fortsat en del snebyger hen over en stor del af landet. Det er særligt store dele af Jylland og Fyn, som har udsigt til et drys eftermiddagssne. Længere mod øst holder det overvejende tørt, men en enkelt lokal snebyge kan forekomme. Du kan dagen igennem følge med i, hvor snebygerne befinder sig, på TV 2 VEJRETs radar her. Temperaturen topper omkring frysepunktet, men på grund af en frisk sydvestenvind vil det føles som mellem 4 og 7 graders frost hele dagen. Nedenstående kort viser akkumuleret snemængder i løbet af onsdagen. Som man kan se, er det særligt Nordjylland, Sydjylland, Fyn og Sjælland, som har gode betingelser for sne i dag. I aften vil snebygerne med tiden forlade landet, og sent i aften ser det ud til at holde stort set tørt i hele landet. Samtidig klarer det op flere steder, hvilket kan sende temperaturen ned under 10 graders frost. Koldest bliver det i Jylland.